和趙承之竹隱軒詩
作者：蘇過
朝代：宋

paragraphs: 莫將不貲身，玩此有限年。
心待三逕足，何時賦歸田。
陶令甑無粟，阮公不言錢。
可憐六尺軀，坐受衆目憐。
我正犯此戒，隱憂浩無邊。
幽懷祇自知，攪佩悲芳荃。
聞君昔種竹，妙意誠超然。
欲伴歲寒老，此計將終焉。
鬰鬰環堵中，清風自招延。
林泉有餘樂，簪組未易牽。
早知文章累，不願銘燕然。
一爲世所羈，遂與昔志捐。
富貴豈不欲，孤高易隮顛。
翻然回吾駕，造物報爾天。
辛苦自纏縛，老蠶迷再眠。
邯鄲一夢破，懷抱良蹁躚。
寄語山中友，信歸在言前。
耘治秋水凈，掃灑春風妍。
君言誠起余，肺腑不待鐫。
強顔爲升斗，情態等市廛。
投紱亦從此，過君請擊鮮。
中止微鹿門隱，不愧竹林賢。
放懷繩墨外，俱作平地仙。